Visokopozicionirani u stranci su svjesni određenih problema koji proizlaze iz premijerovog karaktera. Zbog toga smatram da je daleko veća njihova odgovornost, zato što on smatra da radi dobro, da radi najbolje. Ne zna drukčije, ne zna bolje

Stranka ORaH pod vodstvom Mirele Holy krenula je u organiziranje svojih podružnica diljem Hrvatske, a povod za ovaj razgovor je današnja osnivačka skupština u Rijeci. Bivša ministrica zaštite okoliša koja je napustila SDP političarka je s dobrim usponom na rejting-listama istraživanja javnog mnijenja.

Kakva su očekivanja od osnivačke skupštine u Rijeci?

– Očekujem da će biti dobar odaziv, nadam se da će biti pedesetak ljudi. Nadam se da će sve proći u redu i da neće biti nikakvih incidenata.

Očekujete da bi moglo biti incidenata?

– Uvijek kad se radi o nepoznatim ljudima, jer još se ne poznajemo dovoljno dobro, postoji mogućnost da se nešto dogodi. Na kraju krajeva, može biti i provokatora, uvijek se može dogoditi nešto loše. Od toga sam strahovala kad smo imali i osnivačku skupštinu stranke. Nikad ne znate hoće li se tamo pojaviti netko tko nije pozvan i napraviti nekakav kraval.

Dobro, ali nekakvom logikom, Rijeka i riječka regija bi trebali bliski stavovima ORaH-a, oduvijek se ta regija uz Istru doživljava najliberalnijom u Hrvatskoj…

– Pa da, mogu reći nakon što sam rekla da ću ići u formiranje nove stranke, najviše mi se ljudi javljalo iz zagrebačke regije i iz zapadnih dijelova Hrvatske, Primorsko-goranske županije i Istre.

Smatrate li da ORaH može napraviti nešto na lokalnoj razini za ovaj dio Hrvatske?

– U ovome trenutku nama je fokus na podizanju vidljivosti ORaH-a u čitavoj Hrvatskoj, da se pozicioniramo kao nacionalno prepoznatljiva stranka. Za više od tri godine tek su lokalni izbori i do tada ima još dosta vremena. Paralelno s formiranjem lokalnih organizacija formirat će se i programski forumi koji će raditi na programskim aspektima stranke baš na tim područjima. Ipak, u ovom trenutku nam je primarni cilj građenje stranačke infrastrukture te prepoznatljivosti stranke.



Profiliranje ljudi

Kako ste zadovoljni dosadašnjim djelovanjem ORaH-a na tom planu?

– Jako sam zadovoljna, novu političku stranku je jako teško graditi, i organizacijski i financijski i kadrovski, ali s obzirom na to da smo nova stranka stara tek tri mjeseca, bilo bi ružno kazati da smo nezadovoljni. Nalazimo se već u nacionalnim anketama, rejting je za, u potpunosti novu stranku dobar, ne možemo biti nezadovoljni. Naravno da uvijek ima problema, uvijek ima određenih disonantnih tonova kad se radi s mnogo ljudi, ali to je normalno.

Kad smo kod rejtinga, kako komentirate da je vaš osobni rejting dosta bolji od stranačkog?

– Mislim da je to za početak normalno, jer se drugi ljudi iz stranke još nisu profilirali. Nas čeka vrlo komplicirani proces profiliranja drugih ljudi u stranci, a to se ne može dogoditi preko noći. Ja sam već relativno dugo na političkoj sceni, bila sam na kraju krajeva i ministrica zaštite okoliša. Teško se politički medijski profilirati kada ste novi u politici i nemate svakodnevni medijski interes. Radit ćemo na profiliranju kvalitetnih i vjerodostojnih ljudi, vjerujem da ćemo uspjeti u tome.

Za tri mjeseca imate prvu pravu probu, izbore za Europski parlament. Je li problem što su ti izbori došli tako brzo nakon osnivanja same stranke?

– Da, to može biti problematično, ali mi to gledamo kao na dobru anketu. Nakon šest mjeseci postojanja stranke možemo vidjeti kako se ideja stranke uopće ulovila u Hrvatskoj, u kojim područjima se ulovila bolje, a u kojima lošije. Na temelju tih rezultata onda možemo usmjeriti naše daljnje strateško djelovanje, kako s minimalnim rezultatima dobiti maksimalni rezultat.

Za oko godinu dana su još jedni izbori, oni predsjednički, kakav je plan ORaH-a za to?

– Sada govorim u svoje osobno ime, jer još uvijek o tome nismo raspravljali unutar stranke. Nisam sklona da idemo sa svojim kandidatom, mislim da bi to bio besmislen posao. Eventualno bi se tako moglo raditi na profiliranju nekih ljudi unutar stranke, ali to nije opcija. Predsjednički izbori dosta su zahtjevni u financijskom pogledu i mi ne možemo potencijalnom kandidatu pružiti potrebnu financijsku infrastrukturu. Osim toga, zadovoljna sam s Ivom Josipovićem na mjestu predsjednika, smatram da je u redu i da mu se treba dati prilika za još jedan mandat. No, kažem, o tome još nismo raspravljali unutar stranke.